এখানে ‘শেয়ালে নির্ভয়ে এসে চেটে দেয়/ শার্দূলের গাল’ – বাক্যটি লক্ষণীয়। কবি অনায়াসে লিখতে পারতেন : শেয়াল নির্ভয়ে এসে শার্দূলের গাল চেটে দেয়। এটাই হতো ব্যাকরণসম্মত পদবিন্যাসরীতি। কিন্তু কবির সচেতন অন্তর্ঘাতে সেই norm থেকে বাক্যটির বিচ্যুতি ঘটল। নতুন সাজে এসে সে উপস্থিত হলো পাঠকের দরবারে। এমনটা যদি না ঘটত তাহলে যুগসংকট এমন গভীরতায় মূর্ত হতো না; পাঠকও তার অভ্যস্ত চেতনার অর্গল ঠেলে তাকাত না কবিতাটির দিকে।